recursal/SuperWikiNEXT-32B huggingface dataset:
**קיאיצ'י מיזאווה** (ביפנית: 宮澤 喜一 ;‏ 8 באוקטובר 1919 - 28 ביוני 2007) היה פוליטיקאי יפני וראש ממשלת יפן ה-78.

ראשית חייו וקריירה פוליטית
--------------------------

מיזאווה נולד בעיר פוקויאמה שבמחוז הירושימה, ולמד משפטים באוניברסיטת טוקיו. הוא הצטרף למשרד האוצר ב-1942 ונכנס לבית היועצים של יפן ב-1953, שם נותר עד שעבר לבית הנבחרים ב-1967.

מיזאווה מילא מספר תפקידים פוליטיים, בהם השר לסחר בינלאומי ולתעשייה (1971-1970), שר החוץ (1976-1974), מנהל הסוכנות לתכנון אנרגיה (1978-1977) והמזכיר הכללי לממשלה (1986-1984). הוא התמנה לתפקיד שר האוצר בממשלתו של נובורו טקשיטה ב-1987, אך נאלץ להתפטר בעקבות מעורבותו בשערוריית Recruit.

ראש הממשלה
----------

מיזאווה התמנה לראשות הממשלה ב-5 בנובמבר 1991, וזכה לחשיפה עולמית קצרה לאחר שנשיא ארצות הברית ג'ורג' הרברט ווקר בוש הקיא עליו והתעלף במהלך ארוחת ערב שארגן ב-8 בינואר 1992. מיזאווה אף הציג תוכנית רפורמה כלכלית, שנועדה לסייע לבעיות הכלכליות שהחלו להתעורר ביפן באותה עת. בנוסף, ממשלתו העבירה חוק שאיפשר ליפן לשלוח חיילים למשימות שמירה על השלום ברחבי העולם, וחתמה על הסכם סחר עם ארצות הברית.

ב-1993 העביר הדיאט של יפן הצעת אי אמון במיזאווה, ובבחירות שהתקיימו לאחר מכן איבדה המפלגה הליברלית-דמוקרטית את הרוב בבית הנבחרים. בעקבות ההפסד התפטר מיזאווה מתפקידו.

לאחר ראשות הממשלה
-----------------

לאחר שהיה מהדמויות הבולטות בוועד השלישייה מהקמתו, התמנה מיזאווה לנציג היפני בוועד בשלהי 1993, והחזיק בתפקיד עד 1997. לאחר מכן שב מיזאווה לפוליטיקה, ואף שימש שר האוצר מ-1998 עד 2001 בממשלותיהם של קייזו אובוצ'י ושל יושירו מורי. הוא פרש מהחיים הפוליטיים ב-2003.

מיזאווה נפטר בנסיבות טבעיות בביתו שבטוקיו, ב-28 ביוני 2007.

קישורים חיצוניים
----------------

ויקישיתוף מדיה וקבצים בנושא **קיאיצ'י מיזאווה** בוויקישיתוף
* קיאיצ'י מיזאווה, באתר אנציקלופדיה בריטניקה (באנגלית)
* קיאיצ'י מיזאווה, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007349660605171
* BnF: cb14915868h (data)
* GND: 133141101
* ISNI: 0000 0000 8173 214X
* LCCN: n83018908
* NARA: 10568968
* NDL: 00045687
* NTA: 401574091
* SUDOC: 12014672X
* VIAF: 108366949
* WorldCat: lccn-n83018908

 |
צילום של הבופור ממוצב גלגלית, 1993
פעולות מיגון במוצב גלגלית בדרום לבנון בשנת 1999
**מוצב גלגלית**, או בשמו הקודם **מוצב גבעון**, היה מוצב של צה"ל בגזרה המזרחית ברצועת הביטחון בלבנון, בפאתי הכפר דיר מימאס. 

צפונית למוצב שכן מוצב הבופור. מוצב גלגלית היה ממוקם מצפון מערב לכפר כילא וממזרח לכפרים יוחמור (אנ') ודיר סרין (אנ'), ולמוצב חממה של צה"ל. באזור הקרוב לגלגלית לא היו מוצבים של צבא דרום לבנון.

מוצב גלגלית נועד לשמור על הציר שהוביל ממוצב נרקיס שהיה ממוקם על הגבול למוצב הבופור ומוצב דלעת. חזבאללה ניסה לפגוע בתנועה על הציר, וחוליות של הארגון ששהו באזור הליטני הניחו מוקשים על הדרך לבופור וירו פצצות מרגמה לעברו.

גלגלית היה בדרך כלל מוצב מחלקתי, בשל קרבתו לגבול. המחלקה שאיישה את המוצב הייתה מחלקה מפלוגת מסלול ולא מפלוגה ותיקה. את המחלקה תגבר טנק, צוות של מודיעין, צוות לוחמה אלקטרונית, גשש ואיש קבע של הנדסה קרבית שהיה מנהל עבודות מיגון. 

לצוות הטנק ששהה במוצב היו שני תפקידים עיקריים: חיפוי לכניסת מסוקים לגזרה, בעת החלפת לוחמים בבופור או במהלך פינוי רפואי, וביצוע מארבים וסריקה של אזור ברך הליטני, כלומר המורדות הדרום-מזרחיים של מוצב הבופור והכפר יוחמור בגדה הצפונית של הליטני, והחלק הצפוני והמזרחי של טייבה (הכפר והמוצב) בגדה הדרומית של הליטני.

ביולי 1994 נהרג במוצב קצין הצנחנים סגן שי וולשטיין מירי טיל סאגר. ב-31 בינואר 2000 נהרגו שלושה חיילי צה"ל מפגיעת טילים ששיגר החזבאללה שפגעו בעמדת התצפית במוצב: רס"ן תדהר טמפלהוף, סמ"ר צחי מלכה גרינברג וסמ"ר ליאור ניב. באותו אירוע נפצע חייל נוסף באורח אנוש ושלושה נפצעו קל.

ב-24 במאי 2000, בעקבות התמוטטות צד"ל ונסיגת צה"ל מרצועת הביטחון, ניטש המוצב ופוצץ.

ראו גם
------

* הלחימה בדרום לבנון (1985–2000)

לקריאה נוספת
------------

* משה (צ'יקו) תמיר, **מלחמה ללא אות**, תל אביב: מערכות - משרד הביטחון, 2005, מסת"ב 9650512969

קישורים חיצוניים
----------------

ויקישיתוף מדיה וקבצים בנושא **מוצב גלגלית** בוויקישיתוף
* מוצב גלגלית, באתר "מפת סיפור מוצבי אזור הביטחון בלבנון"
* יואב לימור ואבי אשכנזי, פגיעה מדויקת וכואבת: שלושה חיילי צה"ל נהרגו אתמול במוצב גלגלית בהתקפת טילים של החזבאללה, באתר nrg מעריב, 1 בפברואר 2000.

הערות שוליים
------------

1. ↑  דף לזכרו של שי וולשטיין הי"ד באתר מכינת בני דוד
2. ↑  עמוס הראל, לחנך את צ'יקו, באתר הארץ, 1 באוגוסט 2005.
**פיוטר (פיטר) נובאק** (נולד ב-5 ביולי 1964 בפבינייס) הוא כדורגלן עבר פולני.

קריירה
------

נובאק החל את הקריירה שלו בגיל 15, בקבוצת WLOK פבינייס, ב-1979, בה שיחק ארבע עונות. לאחר מכן שיחק נובאק ב-זבישה בידגושץ', במוטור לובלין, ובוידזוו לודז', לפני שעבר ב-1990, לבקירקויספור מהליגה הטורקית הראשונה. לאחר מכן שיחק נובאק ביאנג בויז ברן ובדינמו דרזדן, לפני שעבר ב-1994, לקייזרסלאוטרן מהבונדסליגה. אחר כך עבר נובאק למינכן 1860, שם שיחק עד 1998. בשנים אילו זכה נובאק בתואר הפליימייקר של השנה בבונדסליגה (1996) ובתואר הכדורגלן הפולני של השנה (1996).

ב-1998, עבר נובאק לשיקגו פייר מליגת ה-MLS האמריקאית. בשנה זו, הוביל נובאק את שיקגו לזכייה בגביע ה-MLS ונחשב לאחד השחקנים הטובים בליגה. נובאק הוביל את שיקגו לשתי זכיות בגביע ארצות הברית הפתוח (1998, 2000), תוך כדי שהוא משחק 114 משחקים בקבוצה, כובש 26 שערים ומבשל 42 בישולים. נובאק שיחק בשיקגו עד שנת 2002, לאחר מכן עבר לניו אינגלנד רבולושן, אבל מיד לאחר שעבר הוא הודיע על פרישה מכדורגל מקצועני. בתחילת עונת 2004, מונה נובאק למאמן די.סי. יונייטד, ועזר לה לזכות בגביע ה-MLS בפעם הרביעית. בסוף שנת 2005 נבחר נובאק להרכב כל הזמנים ב-MLS. בשנים 2007 עד 2009 היה עוזר מאמן נבחרת ארצות הברית ומאמן נבחרת ארצות הברית עד 23. בשנים 2010 עד 2012 היה מאמן קבוצת פילדלפיה יוניון.

נובאק היה שחקן מפתח בנבחרת פולין, ואף היה קפטן שלה במשך שלוש שנים. ב-24 משחקים בנבחרת כבש נובאק שלושה שערים.

קישורים חיצוניים
----------------

ויקישיתוף מדיה וקבצים בנושא **פיוטר נובאק** בוויקישיתוף

* פרופיל, באתר Transfermarkt
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל המאמן, באתר Transfermarkt

|  |  |
| --- | --- |
| בקרת זהויות עריכת הנתון בוויקינתונים | 
* NLP: A33499743
* VIAF: 117145911059327060924
* WorldCat: viaf-117145911059327060924

 |
**פיוטר פוטיומקין** (ברוסית: **Пётр Потёмкин**‏; 2 במאי 1886 – 21 באוקטובר 1926, בזל) היה שחמטאי רוסי.

קריירה
------

פוטיומקין הגיע למקום השביעי בתחרות סנקט פטרבורג בשנת 1904 (ניצח: מיכאל צ'יגורין), הגיע למקום החמישי בתחרות סנקט פטרבורג בשנת 1907 (ניצח: אז'ן זנוסקו-בורובסקי) והגיע למקום השמיני בתחרות סנקט פטרבורג בשנת 1913 (ניצח: אנדרי סמורודסקי). בשנת 1912 שיחק עם אלכסנדר אלכין ועם ואסילי אוסיפוביץ' סמיסלוב (אביו של וסילי סמיסלוב) בסנקט פטרבורג. בשנת 1920 חלק את המקום 3-6 בתחרות מוסקבה (ניצח: אלכסנדר אלכין). בתחרות פראג 1923 הוא חלק את המקום 7-8 (ניצח: קארל סקליצ'קה). בתחרות פריז 1924 הוא חלק את המקום 4-7 (ניצח: אז'ן זנוסקו-בורובסקי).

באולימפיאדת השחמט 1924 יצג פוטיומקין את ברית המועצות למרות הגם שהיה גולה סובייטי שהתגורר בצרפת. בבית המוקדם סיים עם ניצחון בודד וארבעה הפסדים, ובבית התנחומים סיים עם ניצחון ושתי תוצאות תיקו.

בתחרות פריז 1925 חלק פוטיומקין את המקום 5-6 (ניצח: ויקטור קאהן) וחלק מקום ראשון עם ויטלי הלברשטט בתחרות פריז 1926.

בשנת 1926 נוסדה בפריז "אגודת פוטיומקין לשחמט".

קישורים חיצוניים
----------------

* פיוטר פוטיומקין, באתר צ'סגיימס (באנגלית)
* משחקים של פוטיומקין

הערות שוליים
------------

1. ↑
2. ↑
3. ↑

|  |  |
| --- | --- |
| בקרת זהויות עריכת הנתון בוויקינתונים | 
* GND: 12666403X
* ISNI: 0000 0000 4879 6088
* LCCN: nr93025114
* SUDOC: 241163447
* VIAF: 32996803
* WorldCat: lccn-nr93025114

 |
**פיוטר ואסילביץ' באסין** (ברוסית: **Пётр Васильевич Басин**‏; 1793 – 1877) היה צייר דת, היסטוריה ודיוקנאות רוסי. הוא גם שימש כפרופסור באקדמיה הקיסרית לאמנויות.

ביוגרפיה
--------

החל משנת 1811, הוא ביקר בשיעורים באקדמיה הקיסרית לאמנויות. בשנת 1813, הוא התקבל כתלמידו של ואסילי שבייב.  לאחר שסיים את לימודיו, הוא חי אחת-עשרה השנים הבאות ברומא בעזרת מלגה שניתנה לו על ציורו "ישו מגרש את חלפני הכספים מבית המקדש". 

כשהיה ברומא הוא העתיק את יצירותיו של רפאל ויצר כמעט 100 ציורים משלו, רבים מהם בנושאים מיתולוגיים. הוא גם יצר סצנות ז'אנר מהכפר ודיוקנאות, כולל אחד של הצייר סילבסטר שדרין.

עם שובו לסנקט פטרסבורג בשנת 1830, הוא הוחזר על ידי הצאר ניקולאי הראשון לעבוד על פרויקט דמותו של סוקרטס המציל את אלקיביאדס (1828). את הציור התחיל עוד ברומא, אבל הוא נפגע בספינה שהובילה אותו מרומא והיה צורך לשחזר אותו עם הגעתו לסנקט פטרסבורג.

לאחר מכן, החל ללמד באקדמיה המלכותית, והתמנה לפרופסור בשנת 1836, תפקיד שמילא עד 1869 כאשר הפך לפרופסור אמריטוס וחבר מועצת המדינה. הוא נאלץ לפרוש זמן קצר לאחר מכן, עקב מחלת עיניים מתקדמת. הוא איבד את ראייתו לחלוטין עד סוף 1870.

בתקופה שבה היה פרופסור, הוא יצר דיוקנאות רבים (כולל אלה של מיכאיל קוטוזוב ושל איוון דיביץ') וסצינות אלגוריות לשיקום ארמון החורף לאחר שנפגע בשריפה ב-1837.

יצירותיו הדתיות הן המוכרות ביותר. הן כוללות ארבעים ציורים ואייקונים רבים שנוצרו מסקיצות של קארל ברולוב, כולל "דרשה על ההר".

הוא גם עבד בקתדרלת קזן ובכנסיית האקדמיה הקיסרית. מדי פעם הוא צייר מחוץ לסנט פטרסבורג, וביקר בקתדרלות רבות. לאחר שאיבד את ראייתו, כמה מהסקיצות המוקדמות יותר שיצר שימשו כמודלים לציורים בקתדרלת ישו המושיע, שבוצעו על ידי ניקולאי קושלב.

אוצרים של אוספי אמנות התייעצו איתו לעיתים קרובות כמומחה. זה כלל רכישת אוסף השייך לנסיכה אנסטסיה טרובצקיה, ויצירות נבחרות מאוסף וילם השני, מלך הולנד, והן עבור ארמון החורף ואוסף הפסלים באקדמיה הקיסרית.

גלריה
-----

* ברתולומאוס הקדוש,  בין 1843 ל־1845ברתולומאוס הקדוש,   
 בין 1843 ל־1845
* שושנה והזקנים, 1822שושנה והזקנים, 1822
* סוקרטס מגן על אלקיביאדס בקרב פוטידאה, 1828סוקרטס מגן על אלקיביאדס בקרב פוטידאה, 1828
* דיוקן פילדמרשל הנסיך מיכאיל קוטוזוב, 1834דיוקן פילדמרשל הנסיך מיכאיל קוטוזוב, 1834

קישורים חיצוניים
----------------

ויקישיתוף מדיה וקבצים בנושא **פיוטר באסין** בוויקישיתוף

הערות שוליים
------------

1. ↑  ЭСБЕ/Басин, Петр Васильевич — Викитека, ru.wikisource.org (ברוסית)
2. ↑  Русские художники. Басин Петр Васильевич. www.artsait.ru
3. ↑  Kenneth, Pyotr Basin, www.rusartnet.com (ב־British English)

|  |  |
| --- | --- |
| בקרת זהויות עריכת הנתון בוויקינתונים | 
* GND: 13162105X
* ISNI: 0000 0000 2511 7839
* LCCN: n85208571
* RKD: 358460
* VIAF: 47899445
* WorldCat: lccn-n85208571

 |
**אוטו הנרי באכר** (באנגלית:**Otto Henry Bacher**‏;  31 במאי 1856 – 16 באוגוסט 1909) היה אמן אמריקאי, שידוע בעיקר בזכות התחריטים והאיורים שלו.

ביוגרפיה
--------

### ראשית חייו

הוא נולד למשפחה ממוצא גרמני. לאחר שלמד בבתי הספר הציבוריים, הוא עבר לעבוד כצייר דקורטיבי באחוזות ובספינות. בשנת 1874 הוא הצליח להתחיל לימודי אמנות רשמיים עם דה סקוט אוונס, שהתמחה בתמונות טבע דומם. זמן קצר לאחר מכן הוא הפך לאחד מחבריו הראשונים של "מועדון האמנות", שהוקם על ידי ארצ'יבלד וילארד. הוא בילה גם תקופה קצרה באקדמיה לאמנויות בפנסילבניה.

עם שובו פגש צייר שהגיע לאוהיו ממסצ'וסטס, ויליס סיבר אדמס, והם הפכו לידידים. כשאדמס עזר להקים את האקדמיה לאמנויות יפות בקליבלנד, הוא מינה את באכר לוועד המנהל. בערך בתקופה זו החל ללמוד תחריט אצל שיון וונבן (1848–1897), אמן מסינסינטי.

### באירופה

בשנת 1878 הוא ליווה את אדמס לאירופה ללימודים באקדמיה לאמנויות יפות במינכן, ובהמשך, הוא למד אצל האמן יליד סינסינטי, פרנק דובנק, אותו ליווה לפירנצה ולוונציה, שם הקימו. סטודיו. ברגע שהם הסתדרו, הוא הביא לשם את ציוד התחריט שלו והפך למורה של דובנק. הם הפיקו כמה מהדוגמאות המוקדמות ביותר למונוטיפים מודרניים.

בעודו שם התיידד עם ג'יימס מקניל ויסלר והם תרגלו טכניקות תחריט. הם המשיכו לבקר אחד את השני עד מותו של ויסלר. בשנת 1908 פרסם את ספר זיכרונות, "ויסלר בוונציה". באכר זכה להערכה רבה ביותר על תחריטים שלו, רבים מהם מתארים סצנות משנותיו הראשונות בקליבלנד. הוא הציג ברחבי מערב אירופה ובשנת 1881 נבחר לחבר באגודה המלכותית של ציירים.

הוא חזר לביתו בשנת 1883 ופתח סטודיו. זמן קצר לאחר מכן הצטרף לג'וזף דה קאמפ להפעלת חוג רישומים בקיץ בריצ'פילד, אוהיו. הוא גם החל לצייר בצבעי שמן, אך לא הצליח למכור אותם או פריטים אחרים מתקופתו הקודמת. כתוצאה מכך, הוא שוב עזב לאירופה; הפעם, לפריז, שם למד שיעורים באקדמיה ז'וליאן. הוא היה שם תקופה קצרה בלבד לפני שהמשיך לוונציה, שם חלק דירה וסטודיו עם רוברט פרדריק בלום וצ'ארלס אולריך.

### חזרה לארצות הברית

בשנת 1888, באכר חזר לארצות הברית והתיישב בעיר ניו יורק לאחר שהתחתן עם סטודנטית לשעבר שלו לאמנות מקליבלנד, מרי הולנד. נולדו להם ארבעה בנים.

הוא היה מאייר מבוקש מאוד, הן עבור ספרים והן כתבי עת, כמו Scribner's ו- McClure.

בשנת 1901 הוא הפך לאחד החברים המייסדים של אגודת המאיירים.

הוא זכה במדליית כסף על חריטותיו בתערוכת סנט לואיס בשנת 1904 ונבחר למקורבו של האקדמיה הלאומית לעיצוב בשנת 1906.

הוא בילה את השנים האחרונות בחייו בברונקסוויל ונפטר שם בשנת 1909.

גלריה
-----

* 
* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **אוטו הנרי באכר** בוויקישיתוף

הערות שוליים
------------

1. ↑  ART CLUB, Encyclopedia of Cleveland History | Case Western Reserve University, ‏2018-05-11 (באנגלית)
2. ↑  Whistler Etchings :: Biography, etchings.arts.gla.ac.uk
3. ↑  Harvard, More etchings by Bacher, harvardartmuseums.org (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007275129805171
* BnF: cb14968740m (data)
* GND: 1077533748
* ISNI: 0000 0000 6664 2533
* KulturNav: 89392b80-9eb2-451d-a5cd-42036ac397e7
* LCCN: n83139113
* RKD: 3355
* SUDOC: 251034968
* ULAN: 500027140
* VIAF: 76587787
* WorldCat: lccn-n83139113

 |
**פרנצ'סקו טרדוצ'י** (באיטלקית: **Francis Tarducci**; נולד ב-29 בדצמבר 1980), ידוע בשם הבמה **נסלי** (**Nesli**), הוא ראפר, זמר ומפיק מוזיקלי איטלקי.

ביוגרפיה
--------

נולד בסניגליה. אחיו הקטן של הראפר פאברי פיברה, איתו עבד פעמים רבות במהלך הקריירה המוזיקלית שלו.

קריירה
------

בשנת 1999 הוציא את הדמו הראשון שלו, *Fitte Da Latte*, שהפיק נסלי בעזרת אחיו פאברי פיברה.

בשנת 2003 הוציא את אלבום הבכורה שלו, *Ego*. האלבום כולל הופעת אורח של אחיו פאברי פיברה, בשיר "Piccolezze". בשנת 2004 הוציא את אלבומו השני, *Home*, אשר כלל אף הוא הופעת אורח של אחיו בשלושה שירים מתוכו.

בשנת 2007 הוציא את אלבומו השלישי, *Le verità nascoste*, אשר יצא לאור כשלוש שנים לאחר הוצאת אלבומו האחרון. האלבום הפך במהרה לפריצת דרכו של נסלי, תוך שהגיע למקום ה-48 במצעד האלבומים האיטלקי וזכה לשבחים ממבקרי המוזיקה.

בשנת 2009 הוציא את האלבום *Fragile - Nesliving Vol. 2*. האלבום לא הצליח לשחזר את הצלחתם של אלבומיו הקודמים.

בשנת 2010, לאחר שחתם נסלי בחברת "יוניברסל מיוזיק גרופ", הוציא לאור את האלבום *L'amore è qui*. האלבום הגיע למקום ה-13 במצעד האלבומים האיטלקי. הסינגלים מתוך האלבום זכו להצלחה רבה אף הם כאשר צברו עשרות מיליוני צפיות באתר יוטיוב.

בשנת 2012 הוציא את אלבומו השביעי, *Nesliving Vol. 3 - Voglio*. האלבום הגיע למקום הראשון במצעד האלבומים האיטלקי, ובכך הפך לאלבומו הראשון של נסלי אשר עשה זאת.

ב-10 בפברואר 2015 הוציא לאור את הסינגל "Buona fortuna amore", שנועד לקדם את אלבומו השמיני. הסינגל זכה להצלחה רבה והגיע למקום ה-29 במצעד הסינגלים האיטלקי. יומיים לאחר מכן, ב-12 בפברואר, יצא האלבום, בשם "Andrà tutto bene". האלבום הגיע למקום השישי במצעד האלבומים האיטלקי.

בשנת 2016 הוציא את אלבומו התשיעי, Kill Karma. האלבום, בשונה משאר אלבומיו של נסלי, מתאפיין בסגנונות הדאנס והרוק.

בשנת 2019 הוציא את אלבומו העשירי, Vengo in pace.

קישורים חיצוניים
----------------

ויקישיתוף מדיה וקבצים בנושא **נסלי** בוויקישיתוף
* נסלי, ברשת החברתית פייסבוק
* נסלי, ברשת החברתית טוויטר
* נסלי, סרטונים בערוץ היוטיוב
* נסלי, באתר AllMusic (באנגלית)
* נסלי, באתר MusicBrainz (באנגלית)
* נסלי, באתר Discogs (באנגלית)
* נסלי, באתר Songkick (באנגלית)
* נסלי, באתר Genius

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 033a0f79-ef97-466f-9097-996aeebf9019

 |
**אוניריה אורזיצ'ן** (ברומנית: **Unirea Urziceni**) היא קבוצת כדורגל רומנית מהעיר אורזיצ'ן שברומניה המשחקת בליגה החמישית ברומניה. המועדון זכה באליפות הרומנית בפעם הראשונה בתולדותיה בעונת 2008/2009, תואר מפתיע לקבוצה קטנה יחסית ובעלת תקציב מצומצם מאוד. הקבוצה התפרקה בקיץ 2011.

היסטוריה
--------

המועדון הוקם תחילה בשם "יאולימצה" (כשם המחוז בו נמצאת אורזיצ'ן) ושיחק בשנותיו הראשונות נגד מועדונים מקומיים. לאחר מכן, הצטרפה אורזיצ'ן לסבב הליגות הרומניות אך שיחק מירב שנותיה בליגות הנמוכות.

בשנת 1976 הוקם אצטדיונה של הקבוצה, אצטדיון טינרטולוי. בשנת 1988 הגיעה הקבוצה עד לשלב שמינית הגמר של הגביע הרומני, הישג השיא של הקבוצה באותה תקופה. בשנת 2006 עשתה הקבוצה הקטנה היסטוריה והעפילה לראשונה בתולדותיה לליגה הבכירה ברומניה. בשל העובדה שמדי הקבוצה היו כחולים ומאמנה היה דן פטרסקו, שהיה קשור לצ'לסי, הקבוצה כונתה "צ'לסי של יאלומיצה".

בעונת 2008/2009 חוללה הקבוצה היסטוריה וזכתה לראשונה בתולדותיה באליפות רומניה, בפער של 5 נקודות מהשנייה בטבלה, דינמו בוקרשט. באותה העונה הקבוצה הופיעה לראשונה במפעל אירופי כלשהו, בגביע אופ"א, אז שיחקה מול קבוצת המבורג הגרמנית בסיבוב הראשון ולאחר שהוציאה תוצאת תיקו 0-0 בגרמניה הפסידה 0–2 בביתה והודחה מהמפעל. עקב זכייתה של הקבוצה באליפות, העפילה הקבוצה לראשונה בתולדותיה לשלב הבתים של ליגת האלופות. ב-20 באוקטובר 2009 רשמה הקבוצה את הישג השיא שלה באירופה בניצחון החוץ 1–4 על גלאזגו ריינג'רס הסקוטית. במסגרת משחקיה בליגת האלופות האירופאית סיימה הקבוצה במקום ה-3 בבית והודחה למשחקי הנוק-אאוט בליגה האירופאית, שם הודחה על ידי ליברפול בשלב 32 האחרונות.

לאחר שסיימה במקום השני בעונת 2009/2010 בליגה הרומנית, העפילה הקבוצה למוקדמות ליגת האלופות שם הפסידה לזניט סנקט פטרבורג והודחה למוקדמות הליגה האירופית בהם הפסידה להיידוק ספליט והודחה מהמפעל.

בסוף עונת 2010/2011, אחרי שירדה לליגה השנייה הרומנית לאחר שסיימה במקום ה-17, הבעלים החליטו להפסיק להשקיע בקבוצה ולפרקה אחרי 57 שנות פעילותה.

בקיץ 2015 המועדון הוקם מחדש בליגה החמישית ברומניה ועבר זמנית לשחק בעיירה גרבוב עד שהאצטדיון באורזיצ'ן ישוחזר. לאחר מספר שנים המועדון פורק.

תארים
-----

* **אליפות הליגה הרומנית**: 1 (2008/2009)
* **סגנית מחזיקת הגביע הרומני**: 1 (2007/2008)

קישורים חיצוניים
----------------

ויקישיתוף מדיה וקבצים בנושא **אוניריה אורזיצ'ן** בוויקישיתוף
* 

* אתר האינטרנט הרשמי של אוניריה אורזיצ'ן
* הזאבים נכחדו: אוניראה אורזינצ'ני נסגרה, באתר ynet, 10 ביולי 2011
**ג'רי ד. האריס ג'וניור** (באנגלית: **.Jerry D. Harris Jr**) הוא קצין בדימוס בדרגת לוטננט גנרל, בתפקידו האחרון שירת כראש אגף תכנון במטה חיל האוויר של ארצות הברית.

ביוגרפיה
--------

האריס סיים ב-1985 לימודי תואר ראשון בהנדסת מכונות באוניברסיטת המדינה של וושינגטון. התגייס לחיל האוויר והוכשר כטייס F-16 פייטינג פלקון.

שירת כקצין תכנון לטווח ארוך ואסטרטגיה במפקדת נאט"ו בנאפולי שבאיטליה. שירת כקצין מבצעים בלהק המבצעים של כנף הקרב ה-20 וקצין מבצעים בטייסת הקרב 79. 

בשנים 2003–2005 פיקד על טייסת הקרב 79 ולאחר מכן שימש מנהל המטה של להק המבצעים וסגן מפקד כנף הקרב 20. בינואר 2006 יצא ללימודים בני שנה במכללה לביטחון לאומי של הודו. בינואר 2007 מונה למפקד להק האימונים 505. ביולי 2008 מונה למנהל מבצעי האוויר, חלל ומידע של חיל האוויר ה-13 בהוואי. 

בנובמבר 2008 מונה למפקד כנף הקרב השמינית בבסיס חיל האוויר בקונסאן שבקוריאה הדרומית. בספטמבר 2009 מונה לעוזר ראש מחלקת מבצעים, תוכניות ותכנון במפקדת כוחות האוויר של פיקוד האוקיינוס השקט. 

בספטמבר 2010 מונה למפקד כנף הקרב ה-56, המאמנת טייסי F-16, ובתפקיד זה הועלה לדרגת בריגדיר גנרל. בספטמבר 2012 מונה לסגן מפקד חיל האוויר החמישי של ארצות הברית שבסיסו ביפן. במרץ 2014 מונה לראש מחלקת תוכניות באגף התכנון של חיל האוויר והעולה לדרגת מייג'ור גנרל. באפריל 2015 מונה לסגן מפקד פיקוד הקרב של חיל האוויר. 

בפברואר 2017 קודם לדרגת לוטננט גנרל ומונה לראש אגף תכנון אסטרטי במטה חיל האוויר. באוקטובר 2018 מונה לראש אגף תכנון במטה חיל האוויר. הוא פרש מהשירות באוקטובר 2019 ובמקומו מונה דייוויד נחום.

במהלך שירותו צבר מעל 3,300 שעות טיסה, על מטוסי T-37 טוויט, F-16 פייטינג פלקון, מיג-21 ומיג-29.

האריס בעל תואר שני באווירונאוטיקה מאוניברסיטת אמברי-רידל בפלורידה, בעל תואר שני מאוניברסיטת חיל האוויר, בוגר המכללה למטה של הכוחות המזוינים, מכללת המלחמה של חיל האוויר. הוא למד במכללה לביטחון לאומי של הודו והוא בוגר קורס הפסגה לגנרלים (Capstone) באוניברסיטה לביטחון לאומי.

קישורים חיצוניים
----------------

ויקישיתוף מדיה וקבצים בנושא **ג'רי האריס** בוויקישיתוף
* ביוגרפיה באתר חיל האוויר של ארצות הברית
לחצו כדי להקטין חזרה

לחצו להגדלה

לדף הקובץתמונה אינטראקטיבית (לחצו להסבר)‏

---

מפת הקרמלין במוסקבה. למידע על מקום לחצו עליו

**קתדרלת הבשורה** (ברוסית: **Благовещенский собор**; בתעתיק: "בלאגובשצ'נסקי סובור") היא קתדרלה במערב כיכר הקתדרלות שבמרכז הקרמלין, במוסקבה, בירת רוסיה. הכנסייה מוקדשת לבשורה (על פי הנצרות, ההודעה שהביא המלאך גבריאל למרים מאת האל, ובה נמסר לה כי היא הרה וכי תלד את ישו).

היסטוריה
--------

קתדרלת הבשורה הוקמה על מנת לשמש כקתדרלה הראשית עבור הצאר. אב הכנסייה היה הכומר המוודה של משפחת הצאר מאז הקמת הכנסייה עד העברת הבירה לסנקט פטרבורג, ובעת שבני משפחת הצאר שהו במוסקבה. 
הכנסייה הוקמה בכיכר הקתדרלות בין השנים 1484–1489, באתר בו ניצבה קודם לכן כנסייה עתיקה שנבנתה בשנת 1416, שאף היא ניצבה במקום של כנסייה קדומה יותר, שנבנתה בראשית המאה ה-14. 

בעת הקמתה היו לכנסייה שלושה גגות כיפתיים (קופולות). שניים מהם נבנו בשנת 1572 לערך. סביב המבנה היו חדרי מבואה. בין השנים 1562–1564 נבנו מחדש ארבעת חדרי המבואה כקפלות צדדיות.

במהלך המאה ה-16 עוטרו כניסות המבנה מכיוון צפון ומכיוון מערב בשערי אבן לבנים, בסגנון הרנסאנס האיטלקי. דלתות הברונזה שהוצבו עוטרו בזהב.

רצפת הקתדרלה עוטרה במאה ה-16 באבני ישפה שהובאו מרוסטוב, וקירות הקתדרלה עוטרו בציורי קיר במהלך המאות ה-15 - ה-17. האיקונוסטזיס כולל איקונות מהמאות ה-14 - ה-17 מעשה ידי אנדרי רובליוב, תאופנוס היווני ופרוקור.

קישורים חיצוניים
----------------

ויקישיתוף מדיה וקבצים בנושא **קתדרלת הבשורה** בוויקישיתוף
* 

* אתר האינטרנט הרשמי של קתדרלת הבשורה
* הפרסקאות המעטרים את האיקונוסטזיס שבקתדרלה
* הפרסקאות המעטרים את הקתדרלה
* ד"ר אולג אוליאנוב, **הפרסקאות מעשה ידי רובלב בכנסיית הבשורה שבקרמלין**

| **הקרמלין** |
| --- |
| מבנים | ארמון הקרמלין הגדול • ארמון טרם • ארסנל הקרמלין • כנסיית הנחת הגלימה • כנסיית שנים עשר השליחים • מנזר העלייה לשמים • נשקיית הקרמלין • מגדל הפעמונים של איוואן הגדול • קתדרלת הבשורה • קתדרלת העלייה לשמים • קתדרלת המלאך מיכאל • ארמון הסנאט • ארמון הקרמלין הממלכתי • בניין הסגל הנשיאותי של רוסיה | מראה מהאווירמראה מהאוויר |
| החומה | חומת הקרמלין • מגדל ספאסקיה • מגדל טרויצקאיה • מגדל בורוביצקאיה |
| כיכרות וגנים | גן אלכסנדר • קבר החייל האלמוני • כיכר איוואנובסקיה • כיכר הקתדרלות • פעמון הצאר • תותח הצאר • גן טאיניצקי |
| אחזקה ותרבות | המנהל לענייני נשיא רוסיה • פסטיבל מגדל ספאסקאיה |
חישוב המומנט הסייסמי: WL = שטח הקרע, D = ממוצע ההעתקה
**מומנט סייסמי** הוא מידה המשמשת בסייסמולוגיה לאומדן עוצמה של רעידת אדמה.

מומנט סייסמי הוא בעל גודל סקלרי וכיוון. 
הסקלר של מומנט סייסמי M\_{0} מוגדר במשוואה M\_{0}=\mu AD, כאשר:

* \mu  הוא מודול הגזירה של הסלעים המעורבים ברעידת האדמה (דיין/סמ"ר)
* A הוא שטח הקרע לאורך ההעתק בו התרחשה רעידת האדמה (בסמ"ר)
* D הוא ממוצע ההעתקה על A (בס"מ)

המומנט הסייסמי של רעידת אדמה מוערך בדרך כלל באמצעות שימוש בכל מידע זמין להגדרת גורמי המשוואה. בסייסמולוגיה מודרנית משמש מומנט סייסמי להערכת מידת תנועת הקרקע בסייסמוגרמה (רישומי סייסמוגרפים). המומנט הסייסמי של רעידות אדמה שהתרחשו בטרם קיומם של מכשירים מודרניים נאמד על פי הערכות גאולוגיות של מידת התזוזה לאורך ההעתק.

מומנט סייסמי מהווה יסוד לסולם מגניטודה לפי מומנט (moment magnitude scale) – סולם סייסמי שפותח על ידי הסייסמולוגים הירו קנמורי (Hiroo Kanamori) ותומאס הנקס (Thomas C. Hanks) בשנת 1979‏ – המשמש לעיתים קרובות להשוואת עוצמן של רעידות אדמה שונות, בעיקר רעידות אדמה עזות.

ראו גם
------

* גאולוגיה - מונחים

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **מומנט סייסמי** |

* הסבר באתר USGS

הערות שוליים
------------

1. ↑
ציידת לווייתנים מונעת בקיטור מסט-איל (קוויבק) ותותח־צלצל בחרטומה, תצלום מ-1900 לערך.
אוניית הלווייתנים האמריקאית "צ'ארלס וו' מורגן", מוזיאון מיסטיק סיפורט, קונטיקט.
**אוניית ציד לווייתנים** (באנגלית: **whaler** או **whaling ship**) היא אונייה הבנויה במיוחד לציד לווייתנים, כלומר ללכידת לווייתנים או לעיבוד השלל שנצוד, או לשני התפקידים גם יחד.

לסוג הראשון שייכות ציידות הלווייתנים (whale catchers), אוניות מנוע (קיטור או דיזל) המצוידות בתותח צלצל בחרטומן. לסוג השני שייכות אוניות ציד הלווייתנים (whaleships) המפרישות והממונעות מן המאה ה-16 עד תחילת המאה ה-20 ואוניות החרושת (factory ships) המודרניות של ימינו. כלי שיט הממלאים את שני התפקידים גם יחד הם האוניות לציד לווייתני הבקבוקף (bottlenose whalers) של שלהי המאה ה-19 ותחילת המאה ה-20 ואוניות הציד/החרושת של ימינו.

אוניות ציד הלווייתנים נשאו עמן שתי סירות משוטים פתוחות או יותר שנקראו לווייתניות או סירות לווייתנים (whaleboats), ובהן השתמשו ללכידת הלווייתנים. הסירות גררו את הלווייתנים שצדו אל האונייה, שם ביתרו אותם לחלקים. את שומן הלווייתן הרתיחו בדוד זיקוק שהונח על כירה וממנו הפיקו שמן. ציידות הלווייתנים הביאו בתחילה את הלווייתנים שלכדו אל תחנת ציד או אל אוניית חרושת שעגנה במפרץ או מבוא־ים מוגנים מרוח. פיתוחן לימים של אוניות חרושת המצוידות בירכתיים פתוחים ומִמְשֶׁה איפשר לציידות הלווייתנים להעביר אליהן את שללן בלב ים.

קישורים חיצוניים
----------------

ויקישיתוף מדיה וקבצים בנושא **אוניית ציד לווייתנים** בוויקישיתוף
* אוניית ציד לווייתנים, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007556028805171
* BnF: cb11940778j (data)
* GND: 4639587-8
* KulturNav: d8d0961f-70d6-4db1-a768-982be250f82b
* LCCN: sh85146360

 |
**שאהין האדקארים אוגלו דינייב** (באזרית: **Şahin Hadıkərim oğlu Diniyev**; נולד ב-12 ביולי 1966) הוא כדורגלן עבר ומאמן כדורגל בהווה אשר שיחק בעמדת הקשר.

קריירה
------

דינייב התחיל את הקריירה שלו באנרגטיק וכעבור שנה שיחק בגנצליק באקו. בשנת 1987 חתם בנפטצ'י באקו בה לא רשם דקות משחק ובמהלך העונה חתם בקפאז. בין היתר הוא שיחק גם בזימברו קישינב, פאקל וורונז', דינמו גאנז'ה וטרק גרוזני. בשנת 1994 חתם בהפועל טייבה מההליגה הארצית (אז הליגה השנייה), כעבור חצי שנה חתם בבית"ר תל אביב מהליגה הלאומית (אז הליגה הראשונה). בשנת 1997 חזר לאזרבייג'ן כאשר חתם בדינמו באקו בה סיים את הקריירה שלו.

לזכותו של דינייב 16 הופעות בנבחרת אזרבייג'ן.

דינייב התחיל את קריירת האימון שלו בנבחרות הנוער של אזרבייג'ן. בשנת 2001 מונה למאמן טרק גרוזני. לאחר מכן עזב את גרוזני ומונה למאמנה של קרבאך. באוגוסט 2004 מונה למאמנה של קפאז. ביוני 2005 מונה למאמן נבחרת אזרבייג'ן כמחליפו של קרלוס אלברטו טורס במקביל לאימון בקפאז, וכעבור חודש התפטר מתפקידו כמאמן קפאז על מנת להוריד מהעומס שנוצר עליו. תקופתו בנבחרת זכורה בזכות אזרוחם של כמה שחקנים זרים ששיחקו בליגה האזרית. באוקטובר 2007 התפטר מתפקידו לאחר ההפסד 6-1 לסרביה. באוקטובר 2009 שב לקדנציה שנייה בטרק גרוזני. בינואר 2010 הפך לעוזר מאמן בקבוצה, ובאוקטובר 2010 עזב את המועדון. בשנת 2013 שב לאמן כאשר חתם ברבאן באקו עד לסיום העונה, אך בסיום העונה ירד עם המועדון לליגה השנייה ועזב. בשנת 2015 חזר לקדנציה שנייה בקפאז.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **שאהין דינייב** |

* פרופיל, באתר Transfermarkt
* פרופיל, באתר National Football Teams
* פרופיל, באתר FootballDatabase.eu
* פרופיל המאמן, באתר Transfermarkt
**שאהין נג'פי** (בפרסית: **شاهين نجفى**, נולד ב-1980) הוא מוזיקאי, זמר, תמלילן ופעיל פוליטי איראני, המתגורר מאז 2015 בבריטניה.

שיריו של נג'אפי עוסקים בעיקר בנושאים כמו תיאוקרטיה, עוני, סקסיזם, צנזורה, עבודת ילדים, הוצאה להורג, התמכרות לסמים והומופוביה. בראיונות הצהיר כי הוא שואף להשתמש במרכיבים פואטיים, ספרותיים, פילוסופיים ופוליטיים במוזיקה שלו.

ביוגרפיה
--------

נג'אפי נולד בעיר בבנדר-אנזאלי שלחוף הים הכספי, באיראן. כשהיה בן שש נפטר אביו, ובהמשך אחיו הפך נרקומן ומת גם הוא. הוא החל לכתוב שירה כנער והחל ללמוד גיטרה בסגנונות הקלאסיים והפלמנקו בגיל 18. לאחר מכן הפך לאמן מחתרת באיראן, עבד עם להקות שונות, בסגנון רוק.

הוא למד סוציולוגיה באוניברסיטת גילן והביע בגלוי את דעתו על האוניברסיטה, מה שהוביל לסילוק ממנה.

נג'אפי עבר להתגורר בגרמניה בשנת 2005, והקים מספר להקות רוק המופיעות עם מוזיקה בשפה הפרסית. השירים הפוליטיים והחברתיים שלו החלו להיות משודרים על ידי שדרנים פרסיים והוא החל להתפרסם גם בתקשורת הבינלאומית. בשנת 2012, נאלץ להסתתר מחשש לחייו בעקבות פרסום השיר "הו נַקי ('טהור')", בו הוא מזמין בצורה מטפורית את האמאם השיעי העשירי, עלי אל-האדי, המכונה "הטהור", לחזות בהידרדרותה המוסרית של איראן תוך פירוט שורה ארוכה של מקרים שהביכו את המשטר האיראני. עם שחרור הקליפ של השיר הועמד פרס של מאה אלף דולר על ראשו, ואף יצאה פתווה הדנה אותו למיתה מטעם אייתוללה גולפאייגאני. ביוני 2014, הוא התפשט בהופעה כמחאה על היחס לאסירים הפוליטיים באיראן, והביא לגל תגובות ברשתות החברתיות האיראניות.

בפברואר 2017, הקליט שיר עם אביב גפן וחודש אחר כך הופיע בישראל.

דיסקוגרפיה
----------

* *Illusion* (2009)
* *The Year of Blood* (2010)
* *Hich Hich Hich* (2012)
* *Tramadol* (2013)
* *Sade* (2015)
* *Radikal* (2017)
* *Jens Sevom* (2019)

קישורים חיצוניים
----------------

ויקישיתוף מדיה וקבצים בנושא **שאהין נג'פי** בוויקישיתוף
* 

* אתר האינטרנט הרשמי של שאהין נג'פי
* שאהין נג'פי, ברשת החברתית פייסבוק

* שאהין נג'פי, ברשת החברתית טוויטר

* שאהין נג'פי, ברשת החברתית אינסטגרם

* שאהין נג'פי, סרטונים בערוץ היוטיוב

* שאהין נג'פי, במסד הנתונים הקולנועיים IMDb (באנגלית)

* שאהין נג'פי, באתר אייטונס (באנגלית)

* שאהין נג'פי, באתר ספוטיפיי

* שאהין נג'פי, באתר סאונדקלאוד (באנגלית)

* שאהין נג'פי, באתר MusicBrainz (באנגלית)

* שאהין נג'פי, באתר דיזר

* שאהין נג'פי, באתר Discogs (באנגלית)

* שאהין נג'פי, באתר Songkick (באנגלית)

* שאהין נג'פי, באתר Genius

* שאהין נג'פי, באתר בילבורד (באנגלית)

הערות שוליים
------------

1. ↑  דודי כהן, 100 אלף דולר על ראשו של הראפר האיראני, באתר ynet, 15 במאי 2012
2. ↑  אורלי נוי, התפשטות המחאה של ראפר איראני מסעירה את הרשת הפרסית, באתר "שיחה מקומית", 16 ביוני 2014
3. ↑  יונתן ריגר, ‏הדואט של אביב גפן והזמר האירני, באתר ‏מאקו‏‏, ‏15 בפברואר 2017‏

|  |  |
| --- | --- |
| בקרת זהויות עריכת הנתון בוויקינתונים | 
* GND: 1041886527
* ISNI: 0000 0003 7276 9057
* MusicBrainz: b447afda-56c9-4bb3-b37b-304b78a70f3d
* VIAF: 305306884
* WorldCat: viaf-305306884

 |
**ויליאם האוולוק צ'פלין ראמסדן** (באנגלית: **William Havelock Chaplin Ramsden**;‏ 3 באוקטובר 1888 – 16 בדצמבר 1969) היה קצין בכיר בצבא הבריטי במהלך מלחמת העולם השנייה.

ביוגרפיה
--------

### ראשית חייו

ראמסדן נולד בצ'סטר, צ'שייר, אנגליה, ב-3 באוקטובר 1888, והיה בנם של הכומר הנרי פלומפטר ראמדסן ואתל פרנסס אליס האוולוק, ויליאם ראמסדן התחנך במכללת באת' ובמכללה הצבאית המלכותית, סנדהורסט, שם הוסמך כסגן משנה ברגימנט מערב הודו ב-5 באוקטובר 1910. ראמסדן הועלה לדרגת סגן ב-2 באוקטובר 1912, ושירת במלחמת העולם הראשונה עם הגדוד השני של הרגימנט שלו, תחילה בקמרון ובניגריה עם הגדוד שלו, ולאחר מכן, מ-19 במרץ 1916, כקפטן ברגימנט מזרח יורקשייר. הוא שירת עם הגדוד בחזית המערבית, בצרפת ובבלגיה, שם הוענק לו עיטור הצלב הצבאי, וב-16 בפברואר 1918 הוא הועלה לדרגת מייג'ור. ב-22 בינואר 1918 הוא נישא לכריסטין אדלאייד בולדווין, בתו של ג'יימס יסקומב בולדווין.

### בין המלחמות

בין המלחמות נשאר ראמסדן בצבא הבריטי, והגיע לדרגת לוטננט קולונל בשנת 1933, ומונה למפקד הגדוד הראשון, רגימנט המפשייר בשנת 1936. הוא היה בשירות פעיל במבצעים בוזיריסטן ובארץ ישראל בתקופה זו, ולאחר מכן הוא המשיך מונה למפקד אזור מערב לנקשייר בשנת 1939.

### מלחמת העולם השנייה

ראמסדן לחם במלחמת העולם השנייה, ופיקד על חטיבת החי"ר ה-25 במהלך הלחימה בצרפת במאי 1940 כחלק מחיל המשלוח הבריטי (BEF)‏. ב-12 בדצמבר 1940 הוא הועלה לדרגת מייג'ור גנרל ומונה למפקד הדיוויזיה ה-50 (נורת'מבריה). הדיוויזיה, שעזבה את אנגליה באמצע שנת 1941, נלחמה היטב בצפון אפריקה בשנה שלאחר מכן. הוא מונה למפקד הקורפוס ה-30 ביולי 1942, תפקיד אותו הוא מילא עד ספטמבר 1942. בשובו לאנגליה הוא קיבל את הפיקוד הוותיק של ברנרד לו מונטגומרי, הדיוויזיה ה-3, בדצמבר 1942, כשהוא ממלא תפקיד זה עד דצמבר 1943, כאשר מונה במקומו טום רני. מתחילת 1944 הוא נשלח לסודאן והפך למפקד כוח ההגנה הסודני, שהפך מאוחר יותר לפיקוד הכוחות הבריטיים בסודאן ובאריתריאה. הוא פרש מהצבא בשנת 1945, ומת במחנה אלדרשוט ב-16 בדצמבר 1969.

הערות שוליים
------------

1. ↑  Smart, p. 260
2. 1 2 3  Liddell Hart Centre for Military Archives
**ויליאם קוקס רדפילד** (באנגלית: **William Cox Redfield**; ‏18 ביוני 1858 - 13 ביוני 1932) היה פוליטיקאי אמריקני, חבר בית הנבחרים של ארצות הברית ומזכיר המסחר בקבינט הנשיא וודרו וילסון.

ביוגרפיה
--------

רדפילד נולד באולבני שבניו יורק ובשנת 1867 עבר עם משפחתו לפיטספילד שבמסצ'וסטס. הוא התחנך בבתי ספר ציבוריים ועל ידי מורים פרטיים בביתו. עיסוקיו הראשונים היו בסניף הדואר העירוני ומאוחר יותר סוכן מכירות בחברה לייצור נייר. בהיות בן 19 עבר לעיר ניו יורק והחל לעבוד בתחום הדפוס. בשנת 1883 עבר לעיסוקים בתחומי מסחר וביטוח.

בשנת 1896 היה רדפילד ציר לוועידת המפלגה הדמוקרטית הלאומית שהתכנסה באינדיאנפוליס. באותה שנה התמודד מטעמה ללא הצלחה לבית הנבחרים של ארצות הברית. בין השנים 1902–1903 שימש מנהל העבודות הציבוריות בברוקלין. בשנת 1911 נבחר מטעם המפלגה הדמוקרטית כחבר בית הנבחרים. כעבור שנה הציג מועמדותו בבחירות הפנים-מפלגתיות לקביעת מועמד המפלגה לתפקיד סגן נשיא ארצות הברית. אי הצלחתו הביאה להחלטתו להתמודד לכהונה נוספת בבית הנבחרים. בשנת 1913 סיים כהונתו, אך מונה על ידי הנשיא וודרו וילסון למזכיר המסחר בממשלו.

רדפילד היה הראשון לכהן בראש מחלקת המסחר, אשר הופרדה לראשונה ממחלקת המסחר והעבודה. בתפקיד זה כיהן עד התפטרותו ב-1919. לאחר מכן עסק בבנקאות ובביטוח בניו יורק ובברוקלין.

נפטר בשנת 1932 ונקבר באולבני.

קישורים חיצוניים
----------------

ויקישיתוף מדיה וקבצים בנושא **ויליאם רדפילד** בוויקישיתוף
* ויליאם רדפילד באתר המדריך הביוגרפי של הקונגרס של ארצות הברית (באנגלית)
* ויליאם רדפילד, באתר "Find a Grave" (באנגלית)

| מזכירי המסחר של ארצות הברית דגל מזכיר המסחר |
| --- |
| 

|  |  |
| --- | --- |
| רדפילד • אלכסנדר • הובר • וייטינג • לאמנוט • צ'אפין • רופר • הופקינס • ג'ונס • וולאס • הארימן • סוייר • ויקס • מיולר • הודג'ס • קונור • טרוברידג' • סמית' • סטאנס • פיטרסון • דנט • מורטון • ריצ'רדסון • קרפס • קלוצניק • בולדרייג' • וריטי • מוסבכר • פרנקלין • בראון • קנטור • דיילי • מינטה • אוונס • גוטיירז • לוק • ברייסון • פריצקר • רוס • ריימונדו | חותם מחלקת המסחר |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 101912676
* ISNI: 0000 0000 8394 4779
* LCCN: n95096617
* NARA: 10573602
* NTA: 166493074
* SNAC: w6c25c62
* Trove: 1030034
* US Congress: R000105
* VIAF: 74230002
* WorldCat: lccn-n95096617

 |
**בני דשא** (בר לב) (8 בינואר 1955 - 10 באוגוסט 2019) היה פסיכולוג וצייר ישראלי.

ביוגרפיה
--------

דשא נולד ב-8 בינואר 1955 (י"ד בטבת ה'תשט"ו) ברחובות להורים יוצאי בולגריה. אביו יעקב עלה בשנת 1936 והיה חלוץ ולאחר מכן עבד כמנהל חשבונות, ואמו שושנה, ניצולת שואה, עלתה ב-1950 ועבדה כלבורנטית במעבדות ובתי חולים. בגיל שנתיים עברה המשפחה לתל אביב, העיר בה הוא עבד והתגורר כל חייו. מצד אמו, בני דשא היה אחיו של שחקן התיאטרון והקולנוע שבתאי קונורטי.[דרוש מקור]

היה עתודאי לפסיכולוגיה וסוציולוגיה באוניברסיטת תל אביב ובצבא שירת כקצין בחיל הים בתפקיד פסיכולוג בזירת ים סוף בסיני. לאחר שחרורו מצה"ל עבד במשך 10 שנים כמטפל בנוער בסיכון בעיריות תל אביב וחולון. במסגרת זו עסק בקידום נוער שוליים בשכונות מצוקה. שיחק בסרטים ובסדרות טלוויזיה בתפקידי משנה.

דשא, שהיה צייר אוטודידקט, צייר מאז שנת 2000. ציוריו היו אקספרסיביים, פראיים ובעלי צבעוניות עזה, בטכניקת אקריליק על בד בשילוב קולאז'. עבודותיו הציבו מתחים בין מיניות ודת, אירוטיקה וטבע, גבוה ונמוך. הן חשפו מערכות יחסים סבוכות של האמן והנשים בחייו, האמן ואמו והאמן וכוחות פוליטיים גלובליים. ניכר בהן עולם פנימי סוער וכאוטי ועם זאת מלא תשוקה. גודש הדימויים והטקסטים, הנאיבי לעיתים, הכניס את הצופה למסע בזרם תודעה בלתי שיגרתי, והעניק לו אתגר רגשי ואינטלקטואלי.

דשא נפטר ב-10 באוגוסט 2019.

תערוכות יחיד
------------

* ב-2012 הציג בתערוכת יחיד "חיוך ירח" בגלריית עמליה ארבל, תל אביב.
* ב-2016 הציג בתערוכת יחיד "המון ווליום" בגלריית מקום לאמנות, תל אביב, באצירת סיון פיינזילבר-יורן ותמר אייזן גולדשטיין.

קישורים חיצוניים
----------------

* בני דשא, באתר peporezus22.wixsite (באנגלית)
* בני דשא, באתר גלרינה לאמנות
* בני דשא, באתר מבט אישי

הערות שוליים
------------

1. ↑  בני דשא - אודות, בדף הפייסבוק של האמן.
**ג'רלד רוברט מולן** המכונה **ג'רי מולן** (באנגלית: **Gerald R. Molen**; נולד ב-6 בינואר 1935) הוא מפיק קולנוע אמריקאי הידוע בעבודתו הצמודה עם הבמאי סטיבן ספילברג איתו הפיק 5 סרטים וביניהם רשימת שינדלר, עליה זכה בפרס אוסקר. הוא גם הופיע בכמה מסרטיו כמו בסרט פארק היורה מ-1993.

ביוגרפיה
--------

הוא נולד בינואר 1935 בגרייט פולס, מונטנה לאדית לוריין ולג'ראלד ריצ'רד מולן ולו מספר אחים ואחיות. המשפחה עברה בצעירותו לצפון הוליווד, קליפורניה. מולן החל את עבודתו בעולם הקולנוע כמחליף של צמיגי משאיות סטודיו. לאחר מכן החל לעבוד כמפיק של סרטים שונים ובחלקים הופיע כשחקן או בהופעת קמע.

הוא סרטו הראשון בו השתתף הוא טוטסי מ-1982 של הבמאי סידני פולאק, בו תיפקד כמנהל יחידת ההפקה. הוא המשיך כמנהל הפקה בסרטים סיפורו של חייל מ-1983 והצבע ארגמן מ-1985.

ב-1987 יצא סרט המדע הבדיוני נס ברחוב שמונה בו תיפקד כמפיק-שותף לצד סטיבן ספילברג. הוא הפיק שנה לאחר מכן את הסרט איש הגשם כמפיק חבר. בסרט הדרמה של טוני סקוט מ-1990, "Days of Thunder" שימש כמפיק בפועל.

ב-1991 יצא הסרט של שפילברג הוק בו מולן שימש כמפיק לראשונה. בסרט יש מחווה לשמו בתוך קדרה שחורה, עליה כתוב "מולן".

ב-1993 הפיק לצד קתלין קנדי את הסרט שובר הקופות של ספילברג פארק היורה. בסרט הוא גם מופיע כד"ר ג'רי הארדינג, וטרינר הפארק. באותה שנה זכה לפרס האוסקר על הפקת הסרט רשימת שינדלר, גם הוא לצד ספילברג.

ב-1995 הפיק את הסרט קספר כמפיק בפועל. שנה לאחר מכן הפיק את הסרט טוויסטר לצד התסריטאי מייקל קרייטון. לאחר מכן הוא ביים את הסרט השני של פארק היורה: פארק היורה: העולם האבוד, אך בסרט זה לא הופיע.

ב-2002 הפיק את סרטו המצליח של שפילברג דו"ח מיוחד. לאחר סרט זה הוא החל להפיק פחות סרטים שרובם לא הצליחו בקופות. בעשור הראשון של המאה ה-21 החל להיות מעורב בהפקת סרטים פוליטיים כמו הסרט "2016: Obama's America" משנת 2012 שנעשה עם הסופר והבמאי דינש ד'סוזה, התוקף את נשיא ארצות הברית ברק אובמה. הסרט עורר ביקורת גדולה אך הצליח בקופות. סרט נוסף שהפיק לאחר שנתיים הוא "America: Imagine the World Without Her", גם הוא ביחד עם ד'סוזה וגם הוא במתקפה על המפלגה הדמוקרטית. הסרט גם הצליח בקופות אך מעט פחות מהקודם.

לקראת הבחירת של 2016 הפיק את הסרט "Hillary's America: The Secret History of the Democratic Party", בו הוא תוקף את המועמדת הילרי קלינטון. מולן משמש כמפיק שותף בסרט המדע הבדיוני מ-2018 אימה במצולות.

מולן הוא חבר בכנסיית המורמונים.

קישורים חיצוניים
----------------

ויקישיתוף מדיה וקבצים בנושא **ג'רי מולן** בוויקישיתוף

* ג'רי מולן, במסד הנתונים הקולנועיים IMDb (באנגלית)
* ג'רי מולן, באתר AllMovie (באנגלית)
* ג'רי מולן, באתר Box Office Mojo (באנגלית)
* ג'רי מולן, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007439799805171
* BIBSYS: 2131597
* BNE: XX1307226
* ISNI: 0000 0001 1472 9888
* LCCN: no97015820
* NKC: xx0049176
* NLA: 35463764
* RERO: 02-A006281474
* SUDOC: 075709236
* VIAF: 56213205
* WorldCat: lccn-no97015820

 |
**אוּניסוֹן** (באנגלית unison; באיטלקית unisono), מרווח בן "אפס טונים" בין שני צלילים (כלומר - צליל זהה). נקרא לפעמים גם פרימה זכה. כאשר שני כלים (או יותר) "מנגנים באוניסון" הם מנגנים את אותה המנגינה בו-זמנית.

השימוש באוניסון במוזיקה נרחב מאוד, ונעשה בו שימוש בכל התקופות ובכל התרבויות. לא ידועה תרבות שלא נהוגה בה שירה או נגינה באוניסון.

בתזמורות סימפוניות מנגנים בדרך כלל כל כלי-הקשת מאותה הקבוצה (כלומר, כל הכינורות הראשונים, כל הכינורות השניים, כל הוויולות וכו') באוניסון. בכתיבה תזמורתית מקובל לכתוב באוניסון לצירופים שונים של כלים ובכך להרחיב את הרפרטואר הצלילי של התזמורת.  
מלחינים רבים עשו שימוש בנגינה או שירה באוניסון, והצליל הגדול והפתוח של האוניסון משמש לעיתים קרובות כ"אפקט מיוחד" במוזיקה קלאסית, במיוחד במוזיקה להרכבים גדולים. דוגמה אופיינית היא ארבע תיבות הפתיחה של היצירה "מוזיקת לילה זעירה" מאת מוצרט, בהן מנגנת רביעיית המיתרים כולה באוניסון, בשלוש אוקטבות, והאוניסון בה יוצר תחושה "מלכותית". כאשר סקציה אחת (כלומר כלי קשת, כלי נשיפה) מנגנת אוניסון, היא לא מנגנת באותו גובה של צליל בדיוק, אלא במרווחים של אוקטבות.

אוניסון בתזמורת כלי קשת

ראו גם
------

* מונופוניה

קישורים חיצוניים
----------------

ויקישיתוף מדיה וקבצים בנושא **אוניסון** בוויקישיתוף
* אוניסון באתר צלילוגיה
**ויליאם שרויף** (בצ'כית: **Viliam Schrojf**;‏ 2 באוגוסט 1931 – 1 בספטמבר 2007) היה כדורגלן צ'כוסלובקי, ששיחק בעמדת השוער.

ביוגרפיה
--------

הוא עשה את הופעת הבכורה שלו בנבחרת צ'כוסלובקיה בשנת 1953 בתבוסה הביתית 5–1 בפראג להונגריה כאשר נכנס כמחליף. שרויף ייצג את אותה בשלושה טורנירי מונדיאל רצופים מ-1954 ועד 1962. בגביע העולם של 1962 צ'כוסלובקיה הגיעה למשחק הגמר, בו הפסידה לברזיל. לכמעט כל אורך הטורניר שרויף הציג יכולת שוערות מרשימה, דבר שזיכה אותו בתואר השוער המצטיין והוא נכלל בנבחרת המצטיינת של הטורניר. עם זאת, משחק הגמר היה ליום שחור עבורו כשהוא מבצע שתי טעויות בשערים שנבחרתו ספגה מברזיל. בשער השוויון של אמרילדו עזב את השער מכיוון שחשב שזה בכלל ימסור, ובשער השלישי השמיט את הכדור היישר אל רגליו של ואוה שכבש מול שער ריק כתוצאה מכך שהשמש סינוורה אותו.

תארים
-----

סלובן ברטיסלבה
* אליפות צ'כוסלובקיה: 1955
* הגביע הצ'כוסלובקי (2): 1961/62, 1962/63

נבחרת צ'כוסלובקיה
* סגנית גביע העולם: 1962

אישיים
* השוער המצטיין בגביע העולם: 1962
* הנבחרת המצטיינת בגביע העולם: 1962

קישורים חיצוניים
----------------

ויקישיתוף מדיה וקבצים בנושא **ויליאם שרויף** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
סר **ויליאם רובינסון** (באנגלית: **Sir William Robinson**; בסינית: 威廉·羅便臣; ‏ 1836 - 1 בדצמבר 1912) היה המושל האחרון של טרינידד בטרם מוזגה המושבה עם טובגו, והמושל הראשון של טרינידד וטובגו, וכן המושל ה-11 של הונג קונג.

קורות חיים
----------

ויליאם רובינסון נולד בשנת 1836 והיה בנו הבכור של הכומר ג. בנקס רובינסון. בין השנים 1874–1880 כיהן כמושל איי בהאמה, ובין השנים 1875–1880 כיהן בנוסף כמושל איי וינדוורד. 

בשנת 1880 החל לכהן כמושל ברבדוס ולאחר מכן, ב-19 באוקטובר 1885 מונה, לתפקיד מושל טרינידד. בשנת 1889 אוחדה המושבה עם טובגו ורובינסון כיהן כמושל הראשון של טרינידד וטובגו עד שנת 1891.

בשנת 1891 מונה לתפקיד מושל הונג קונג וכיהן בתפקיד זה עד שנת 1898. בתקופת כהונתו קיבל ד"ר סון יאט-סן תואר ברפואה, ורובינסון אף פנה לנציג הבריטי (פלנטיפוטנשארי) בפקינג על מנת לסייע לו במציאת עבודה.

רובינסון נפטר ב-1 בדצמבר 1912.

משפחתו
------

רובינסון נשא לאישה, בשנת 1862, את ג'וליה סופיה ( Julia Sophia). ג'וליה סופיה נפטרה בשנת 1881 ושלוש שנים לאחר מכן, בשנת 1884, נשא לאישה את פליסיאדה הלן. לזוג היו שלושה בנים ושתי בנות.

תארים
-----

בשנת 1877 קיבל תואר חבר במסדר מיכאל הקדוש וג'ורג' הקדוש, ובשנת 1883 קיבל תואר אביר במסדר זה, וב-1897 תואר אביר גדול במסדר זה.

מורשתו
------

בניגוד לסברה המקובלת, אין אתרים בהונג קונג הקרויים על שמו. אתרים רבים הנושאים את השם "רובינסון" נקראים על שם מושל קודם - הרקולס רובינסון.

קישורים חיצוניים
----------------

ויקישיתוף מדיה וקבצים בנושא **ויליאם רובינסון** בוויקישיתוף
* רובינסון וסון יאט-סן
* מושלי טרינידד וטובגו
* מושלי ברבדוס
שביט הלולין צולם ב-2007
**שביט לולין** (**C/2007 N3 (Lulin)**) הוא כוכב שביט, אשר נע במסלול בעל אקסנטריות גבוהה וזמן מחזור העולה על 1,000 שנים. **שביט הלולין** התגלה על ידי חוקר צעיר באוניברסיטת סאן יאט שבסין. החוקר הצעיר התבונן בתמונה שצולמה על ידי צ'י שנג לין האסטרונאוט, גילה שאחד הכוכבים הוא בעצם כוכב שביט. את הגילוי הזה גילה החוקר במצפה הכוכבים לולין שבאוניברסיטה, ולכן קרא לשביט על שמו. השביט נכנס למסלול מול כדור הארץ ובמצב שאנו יכולים לראותו בעין בלתי מזוינת כל אלף שנים, צבעו של זנב השביט ירוק כתוצאה מחום השמש.

היווצרות השביט
--------------

כאשר גילו את השביט, שיערו כי השביט הוא בערך בן עשרים ושלושה מיליון שנים. ניתן להניח שהוא נוצר כמו רוב השביטים במערכת השמש שלנו, כתוצאה מהתנתקות של אחד השביטים משני האתרים המרכזיים עננת אורט המקיפה את כל מערכת השמש, או חגורת קויפר מעבר לפלוטו. כאשר אחד מהשביטים מתנתק, הוא מושפע מכוח המשיכה הרב של השמש ונכנס למסלול דמוי אליפסה.

מקור השם
--------

מקור של השם "לולין" הוא במקור במצפה בטיוואן בו צולמה לראשונה התמונה של **השביט "לולין"**.

ב-2007 התבונן יה סטודנט באוניברסיטת סן יאט-סן בסין בתמונה בשחור לבן שצילם האסטרונום הטייווני צ'י שנג לי במצפה לולין. כשהתבונן החוקר הצעיר על הכוכבים גילה שאחד הכוכבים הוא לא כוכב אלא שביט, וכך גילה בעצם את השביט שהיום קרוי "לולין".

הרכב השביט
----------

השביט ושובלו הירקרק
צבעו הירוק של הלולין מגיע מהגז שלו. הסילונים שנורים מגלעין השביט מכילים ציאנוגן (CN – גז רעיל שנמצא בשביטים רבים) ופחמן דו אטומי (C2).כאשר מתקרב השביט לשמש שני מרכיבים אלו מושפעים מחומה הרב ולכן מגיב השביט בשובל בצבע ירקרק. כמו כל שביט עשוי הלולין ברובו מקרח ואבק, ומורכב משלושה חלקים עיקריים,הראש הגרעין והזנב. זנב ה**שביט "לולין"** הוא זנב ירקרק באורך מיליוני קילומטרים.

סכנות
-----

השביט מכיל גז המסוכן מאוד לאדם, הציאונוגן. גם אם הציאונוגן יכנס לאטמוספירה הוא ימצא בספרה גבוהה מאוד יחסית, ובכמות מעטה כל כך שאינו מהווה סכנה ממשית. בנוסף לכך השביט נכנס למסלול מול כדור הארץ ונראה בעין בלתי מזוינת קרוב למדי אך למעשה הוא רחוק מאיתנו ביותר מ-60,000 ק"מ.

קישורים חיצוניים
----------------

ויקישיתוף מדיה וקבצים בנושא **שביט לולין** בוויקישיתוף
* אבי בליזובסקי, ‏שביט ירוק מתקרב לכדור הארץ, באתר "הידען", 5 בפברואר 2009
* האוניברסיטה הפתוחה, ‏עם שחר לולין יהיה בשיאו – ייראה במיטבו במשקפות, באתר "הידען", 24 בפברואר 2009
* שביט הלולין בשמי ישראל. 2009

הערות שוליים
------------

1. 1 2  שביט לולין בשמי ישראל, באתר מסע אחר, ‏24.2.2009
2. 1 2  אבי בילזובסקי, שביט ירוק המתקרב לכדור הארץ, באתר הידען, ‏5.2.2009
3. ↑  האוניברסיטה הפתוחה, עם שחר לולין יהיה בשיאו, באתר הידען, ‏24.2.2009

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"שביט לולין"**.
**אדריאנה סווק** (בפולנית: **Adrianna Sułek**; נולדה ב-3 באפריל 1999) היא אתלטית פולניה, סגנית אליפות אירופה (מינכן 2022) בקרב שבע, סגנית אלופת העולם באולם (בלגרד 2022) וסגנית אלופת אירופה באולם (איסטנבול 2023) בקרב חמש.

ביוגרפיה
--------

סווק נולדה בבידגושץ' שבפולין.

### 2018

#### מדליית ארד באליפות העולם עד גיל 20

באליפות העולם עד גיל 20 שנערכה ביולי בטמפרה, פינלנד זכתה במדליית ארד בקרב שבע בשיא לאומי חדש עד גיל 20 של 5,939 נקודות, אחרי ניאם אמרסון מהממלכה המאוחדת (6,253 נקודות) ושרה לאגר מאוסטריה (6,225 נקודות).

### 2019

באליפות אירופה עד גיל 23 שנערכה ביולי ביבלה, שוודיה סיימה במקום שישי בקרב שבע בתוצאה של 5,949 נקודות.

### 2021

באליפות אירופה באולם שנערכה במרץ בטורון, פולין סיימה במקום תשיעי בקרב חמש בתוצאה של 4,231 נקודות.

#### אלופת אירופה עד גיל 23

באליפות אירופה עד גיל 23 שנערכה ביולי בטאלין, אסטוניה זכתה במדליית זהב בקרב שבע בתוצאה של 6,305 נקודות, לפני קלאודיה קונטה מספרד (6,186 נקודות) והולי מילס מהממלכה המאוחדת (6,095 נקודות).

#### אולימפיאדת טוקיו

באולימפיאדת טוקיו שנערכה באוגוסט היא סיימה במקום 16 בקרב שבע בתוצאה של 6,164 נקודות.

### 2022

#### סגנית אלופת העולם באולם

באליפות העולם באולם שנערכה במרץ בבלגרד, סרביה זכתה במדליית כסף בקרב חמש בשיא לאומי חדש של 4,851 נקודות, אחרי נור וידטס מבלגיה (4,929 נקודות) ולפני קנדל ויליאמס מארצות הברית (4,680 נקודות).

#### מקום רביעי באליפות העולם

באליפות העולם שנערכה ביולי ביוג'ין, אורגון, ארצות הברית סיימה במקום רביעי בקרב שבע בשיא לאומי חדש של 6,672 נקודות.

#### סגנית אלופת אירופה

באליפות אירופה שנערכה בחודש אוגוסט במינכן שבגרמניה זכתה סווק במדליית כסף בקרב שבע בתוצאה של 6,532 נקודות, אחרי נפיסטו ת'יאם [בלגיה (6,628 נקודות) ולפני אניק קאלין משווייץ (6,515 נקודות).

### 2023

#### סגנית אלופת אירופה באולם

באליפות אירופה באולם שנערכה במרץ באיסטנבול, טורקיה זכתה במדליית כסף בקרב חמש בשיא אישי חדש של 5,014 נקודות, אחרי נפיסטו ת'יאם (5,055 נקודות) ולפני נור וידטס מבלגיה (4,832 נקודות).

שיאים אישיים
------------

### אצטדיון

* ריצת 100 מטר משוכות: 13.08 שניות (2022)
* קפיצה לגובה: 1.92 מטר (2022)
* הדיפת כדור ברזל: 14.44 מטר (2023)
* ריצת 200 מטר: 23.77 שניות (2022)
* קפיצה לרוחק: 6.55 מטר (2022)
* הטלת כידון: 42.86 מטר (2022)
* ריצת 800 מטר: 2:07.18 דקות (2022)
* קרב שבע: 6,672 נקודות (2022) **שיא פולין**

קישורים חיצוניים
----------------

ויקישיתוף מדיה וקבצים בנושא **אדריאנה סווק** בוויקישיתוף
* אדריאנה סווק, ברשת החברתית פייסבוק
* אדריאנה סווק, ברשת החברתית אינסטגרם
* אדריאנה סווק, באתר olympedia.org
* אדריאנה סווק, באתר התאחדות האתלטיקה הבין-לאומית

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 14604425

 |
קוריאהקוריאה
זהו שם קוריאני; שם המשפחה הוא מון. 

**מון בין** (בקוריאנית: **문빈**‏; 26 בינואר 1998 – 19 באפריל 2023), הידוע כ**מונבין**, היה זמר, שחקן ודוגמן דרום-קוריאני. הוא היה חבר בלהקת הבנים אסטרו (אנ') תחת חברת התקליטים פנטגיו (אנ').

ביוגרפיה
--------

### ראשית חייו

מונבין נולד ב-26 בינואר 1998 בעיר צ'ונגג'ו שבמחוז צ'ונגבוק. אחותו הצעירה, מון סואה, חברה בלהקת הבנות Billlie (אנ'). הוא למד בבית הספר התיכון לאמנויות האנלים (אנ'), עם התמקדות במוזיקה.

בשנת 2006 הופיע מונבין בווידאו קליפ של להקת TVXQ. בשנת 2009 הופיע בסדרת הטלוויזיה "בנים על פני פרחים". במהלך לימודיו בחטיבת הביניים הצטרף כחניך לחברת התקליטים פנטגיו.

### כחבר בלהקת אסטרו

ב-23 בפברואר 2016 הופיע מונבין לראשונה כחלק מלהקת אסטרו, כאשר הלהקה פרסמה את המיני-אלבום הראשון שלה, *Spring Up* (אנ'). בשנת 2018 שיחק בשתי העונות הראשונות של סדרת הטלוויזיה "The Ultimate Watchlist of Latest Trends", ובשנת 2019 שיחק בסדרה "At Eighteen" (אנ'). מסיבות בריאותיות, הוא לא השתתף בפעילות הלהקה בין נובמבר 2019 לפברואר 2020.

במרץ 2020 החל מונבין להנחות את תוכנית הטלוויזיה הדרום-קוריאנית "Show Champion" (אנ'). באותו חודש הוא גם החל לשחק בתפקיד הראשי בסדרת הרשת "The Mermaid Prince". בספטמבר 2020 פרסם מונבין, יחד עם חברו ללהקה יון סאן-הא (אנ'), מיני-אלבום בשם *In-Out.* השניים זכו במקום הראשון בתוכנית הטלוויזיה "The Show" (אנ'). בדצמבר 2021 החל מונבין להופיע באופן קבוע בתוכנית המערכונים "סאטרדיי נייט לייב קוריאה" (אנ'). בדצמבר 2022 הוא חידש את החוזה שלו עם חברת פנטגיו, לצד חבריו ללהקה.

ב-19 באפריל 2023 נמצא מונבין מת בביתו שברובע גנגנם בסיאול. המשטרה הודיעה ש"נראה כי מונבין נטל את חייו" ושמתנהלות שיחות על האפשרות לבצע נתיחה שלאחר המוות על מנת לקבוע את סיבת המוות.

קישורים חיצוניים
----------------

ויקישיתוף מדיה וקבצים בנושא **מונבין** בוויקישיתוף
* מונבין, ברשת החברתית אינסטגרם
* מונבין, במסד הנתונים הקולנועיים IMDb (באנגלית)
* מונבין, באתר MusicBrainz (באנגלית)
* מונבין, באתר Discogs (באנגלית)

הערות שוליים
------------

1. ↑  Armani Syed, The K-Pop Star Moon Bin Died Aged 25. Here's Everything We Know, Time, ‏4 במרץ 2023
2. 1 2  Jeff Benjamin, K-Pop Star Moon Bin of ASTRO Dead at 25, Billboard, ‏3 במרץ 2023
3. ↑  Jane Herz, Moonbin, member of K-pop group Astro, dead at 25 by suicide: reports, New York Post, ‏4 במרץ 2023
4. ↑  eclipse01, Breaking: ASTRO’s Moonbin Passes Away, Soompi, ‏3 במרץ 2023
5. ↑  השחקן והזמר מונבין מלהקת ASTRO הלך לעולמו בגיל 25, באתר אופאו, ‏19 באפריל 2023
6. ↑  המוות הטרגי של כוכב הפופ. בהופעה האחרונה אמר: "אני מרגיש ממש רע", באתר ‏מאקו‏‏, ‏20 באפריל 2023‏

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 6101 4684
* MusicBrainz: 96183767-6861-4e6d-aa3a-e8cba3572283
* NLK: KAC201729968
* VIAF: 199150468190304170441
* WorldCat (עם VIAF): 199150468190304170441

 |